Teiresias
Teiresias er i græsk mytologi en blind spåmand knyttet til den thebanske sagnkreds. Blindheden blev forklaret på flere måder: Teiresias skulle to gange have dræbt et slangepar under parring, først hunnen, så hannen. Han gennemgik derefter et kønsskifte to gange og afslørede senere for Zeus, at kvinden har ni gange så megen glæde af samleje som manden. Som straf for denne afsløring blindede Hera ham, men Zeus gav ham evnen til at se ind i fremtid og fortid.
En anden myte fortæller, at han mistede synet, dvs. sansen for nutiden, fordi han afslørede gudernes hemmeligheder. I Ødipusmyten er han den, hvis spådomme først for sent bliver forstået. Under sit besøg i Hades får Odysseus råd af Teiresias mht. sin hjemrejse.
Teiresias optræder som sandsiger i flere græske tragedier, således i Sofokles' Kong Ødipus.